google/wiki40b huggingface dataset:
Stunner

Redskaper av flint

Flint spalter lett og gir en skarp egg. En dyktig flintsmed kan raskt forme flinten til pilspisser og andre redskaper. På Stunner er det funnet skrapere som er brukt til å berede skinn og glatte pilskaft. Det er også funnet borr, og andre skjæreredskaper.
Etter istiden kunne man samle flint på strendene langs kysten. Flintknoller som var frosset fast i isen ble ført hit med havstrømmene. Menneskene på Stunner må ha brakt med seg noen knoller med god flint, og sannsynligvis visste de hvor drivisen hadde lagt igjen flint på strendene.

De første menneskene i Norge

De første menneskene kom til Norge etter siste istid, for ca. 11 000 år siden. Sannsynligvis kom de fra områdene rundt Skagerakk. De var nomadiske reinsdyrjegere fra tundraen sør for den skandinaviske isbreen. Folkegruppen går under navnet Ahrensburgkulturen, etter den store boplassen utenfor Ahrensburg nord for Hamburg. 
Alderen og dårlige bevaringsforhold for organisk materiale gjør at det bare finnes spor etter redskaper og avfall av flint og annen bergart. Ved Fløylivannet og Store Myrvatn i Rogaland er det funnet rester etter teltringer. Teltringer er stein som har vært brukt til å holde teltduken på plass. Stokker som holdt skinnteltet oppe, soveskinn som var utslitte, ødelagte padleårer, brukne pilskaft, gjenglemte fiskekroker, utslitte nett og ruser og matrester er borte. 
De fleste boplassene fra denne perioden var små jaktboplasser med sesongbosetning. Fisk og skjell har vært en viktig del av kosten. Sel og småhval har nok vært minst like viktige byttedyr som rein. For å kunne leve et nomadeliv langs norskekysten, trengte man gode og sjødyktige båter. Båtene kan ha lignet inuittenes skinnbåter, umiak og kajakk.

Steinalderboplassen lå på en øy i skjærgården

For 11 000 år siden hadde isens tilbaketrekking blottlagt en skjærgård med mange øyer. En av disse er «Stunnerøya». Stranden hvor man kunne gå i land lå godt beskyttet. Vannet var grunt og det var lett å trekke opp båtene. Skinnteltene ble satt opp i ly av en stor ås i sør og en mindre høyde i nord. På Stunnerøya vokste dvergbjørk, hasselbusker, einer og vier og de første furutrærne hadde slått rot. Sommertemperaturen var omtrent som i dag, men vintrene var kaldere.
Boplassen ligger i dag 165 meter over havet. Da menneskene slo seg til her var havnivået ca. 160 meter høyere enn i dag. Den raske landhevingen førte til store endringer i landskapet. Etter bare 50 år lå boplassen mer enn 100 meter fra havet. På dette tidspunktet var sundet utenfor Stunnerboplassen stengt.
Macrargus multesimus

Utseende

Macrargus multesimus er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Vinterferie (Fleksnes)

Vinterferie var ment å skulle være en episode i første produserte runde av TV-serien om Marve Fleksnes. Episoden ble produsert og skulle etter planen sendes den 27. desember 1972, men ble kansellert da flere mente den var for dårlig. Publikum i studio ville ikke le og Wesenlund uttalte til pressen at «Det var ikke annet å gjøre enn å avlyse hele episoden. Den ble rett og slett ikke bra nok». Episoden skulle etter planen være den sjette og avsluttende episoden om Fleksnes. Istedenfor ble det sendt reprise av 1. del i komiserien «Og takk for det» fra 1969.

Handling

I denne episoden skulle Fleksnes dra til Hinterglem i Østerrike for å sjekke damer. Forviklinger med dobbeltrom og romnumre i et overbooket hotell gir som resultat at Marve ender opp i det lokale fengselet.
I denne episoden fikk Rolf Just Nilsen en sentral birolle. Harald Heide Steen Jr. skulle egentlig hatt denne rollen, men på grunn av sykdom steppet Nilsen inn på kort varsel. Det var likevel klart at hverken Harald Heide Steen Jr. eller Rolf Just Nilsen kunne bebreides for det endelige resultatet, folk lo bare ikke. 
Episoden ble vist på TV først i 2003. Den er nå utgitt på DVD.
Rugopertha

Utseende

En liten, brunlig skarabide. Snuten er rektangulær, mye bredere enn lang. Pronotum er jevnt tilsmalnende forover, ved roten nesten så bredt som dekkvingene. Oversiden er kraftig punktert og temmelig matt, med en svak bronseglans.

Levevis

Arten forekommer i blandingsskog omtrent 1500 meter over havet. Ellers er ingenting kjent om biologien.

Utbredelse

Denne tilsynelatende svært sjeldne arten er bare kjent fra Honduras.
Aleksandra A. Antonova

Biografi

Aleksandra Andreevna Antonova ble født i Kola i Teriberka i Murmansk Oblast 5. mai 1932. I 1956 fullførte hun utdannelse som lærer i russisk litteratur ved det Statlige Pedagogiske Herzen Institutt (nå Herzen University) i Leningrad som byen St. Petersburg het den gang. 
Etter å ha fullført sin utdannelse reiste Antonova tilbake til Kolahalvøya og arbeidet som lærer på kostskole i Lovozero fra 1956 og frem til hun ble pensjonist.
I 1976 ble en arbeidsgruppe for planlegging av samisk språk etablert i utdanningsavdelingen hos sentralstyret i kommunistpartiet i Murmanskområdet. Under veiledning av pedagog og språkforskeren Rimma Kuruč, Antonova som samisktalende lærer, og pedagog Boris Gluhov fra Murmansk, begynte man å forberede nye retningslinjer for rettskriving og nytt undervisningsmateriale for kolasamene. Sammen med lingvister fra Russian Academy of Sciences reviderte Antonova og hennes kolleger skriftspråket som ikke har vært brukt siden 1937, og utviklet en ny standard for det skriftlige språket. I 1979 ble den nye kyrilliske rettskrivingen presentert og brukt i eksperimentelle språkkurs.
Hun fortsatte å bruke det nye språkets norm i sin undervisning i kildinsamisk for elever på kostskole og begynte å skrive den første kildinsamiske læreboken som kom ut i 1982. Etter hvert vokste arbeidsgruppen i Murmansk med flere nye samiske ansatte, og i 1985 fikk de publisert en omfattende ordbok med oversettelser fra kildinsamisk til russisk. Forfatterne av ordboken var blant andre Antonova og Nina Afanasjeva. I 1986 ga Georgij K. Kert ut en ordbok med oversettelser begge veier mellom kildinsamisk og russisk, han ble da assistert av Antonova. 
I perioden 1993-2007 arbeidet Antonova som redaktør og programleder for de samiske radiosendinger hos den kommunale radiostasjonen i Lovozero. Hun ga også radiokurs i kildinsamisk. I tillegg til sitt arbeid som lærer og språkaktivist var Antonova også en produktiv forfatter som skrev flere samlinger med dikt for barn og voksne på både kildinsamisk og russisk. Hun har også oversatt litteratur fra kildinsamisk til russisk og fra russisk til kildinsamisk. Antonova mest kjente oversettelse er Astrid Lindgrens tre bøker om Pippi Langstrømpe som kom ut på kildinsamisk i 2013. I tillegg til skjønnlitteratur har hun også oversatt religiøs litteratur. Antonova har i tillegg arbeidet som korrekturleser og oversetter for kildetekster, og som konsulent i prosjekter for dokumentasjon av språk.
Antonova døde 8. oktober 2014 i Lovozero.
Kinderdijk

Kinderdijk er en landsby i Nederland. Den ligger i kommunen Molenwaard i provinsen Zuid-Holland, rundt 15 km øst for Rotterdam. Kinderdijk er spesielt kjent for vindmøllene langs vannkanalene. Stedet trekker til seg mange turister. 
Kinderdijk ligger i en polder ved samløpet mellom elvene Lek og Noord. Vindmøllene i området ble bygd på 1700-tallet for å drenere polderen. Kinderdijk ble før ofte oversvømt, men innbyggerne var dyktige og visste hvordan de først skulle demme opp et område, og deretter pumpe vannet vekk. De store dikene som ble laget hjelper fremdeles til med dette. Nå er det moderne vannpumper som holder vannet borte, men i perioder med mye regn, blir de nødt til ta i bruk de gamle vindmøllene.
De 19 vindmøllene ved Kinderdijk er den største gruppen av vindmøller i Nederland og er et av landets best kjente turistmål. I 1997 ble de ført opp på UNESCOs liste over verdensarvsteder.
BBC North West

BBC North West er et engelsk fjernsynsselskap eid av BBC for regionene Lancashire, Stor-Manchester, Merseyside, Cheshire, Ribble Valley i North Yorkshire, øya Man (som ikke er en del av England), nordvestlige Derbyshire og sørlige Cumbria.
Selskapets fjernsynssendinger er også sendt i større delene av nordlige Wales foruten også i en del landsbyer i nord i Shropshire og Staffordshire med grense i Stoke-on-Trent, Biddulph og Newcastle-under-Lyme. Regionen dekket også resten av Cumbria på slutten av 1980-tallet og begynnelsen av 1990-tallet, fullstendig med å velge bort («opt-out») nyhetstjeneste for området før det ble overført til regionen som er dekket av BBC North East grunnet høyere seermasser.

Fjernsyn

BBC North Wests fjernsynstjenester består av flaggskipet, det regionale nyhetsprogrammet North West Tonight, med North West Today-bulletiner på dagtid og ettermiddagen. Morgenenes oppdateringer er gitt av halvtimesprogrammer i løpet av det nasjonale BBC Breakfast, skjønt disse blir bare vist på ukedagene. Et emnemagasin er Inside Out North West på 20 minutter som også kan velges bort i løpet av det ukentlige Politics Show og fotballmagasin sent på kvelden, Late Kick Off, som også blir produsert av BBC North West.
BBC Yorkshires høydepunkter fra rugbyliga, The Super League Show, blir også vist samtidig for North West-publikum.

Radio

Regionen er sentrum for radiokanalene BBC Radio Lancashire, BBC Radio Manchester og BBC Radio Merseyside. Førstnevnte går 24 timer om dagen mens de sistnevnte dekker halve døgnet på ukedagene, og noe lengre i helgene. De tre stasjonene sender nyheter simultant for BBC News i North Wests bulletiner hver kveld mens Radio Manchester og Radio Lancashire også gjør det samme med kveldsshow på ukedagene, foruten Indus, et program for det asiatiske samfunnet på søndagskveldene.

Andre tjenester

BBC North West produserer også regionale nyheter og lokalradiosider for Tekst-TV (Ceefax) og nettstedene BBC Where I Live.

Studioer

De regionale hovedkvarterne og fjernsynssentrene er ved New Broadcasting House i Oxford Road i Manchester og med studioer for lokalradio og fjernsynsbyråer også lokalisert i Liverpool og Blackburn, sammen med et distriktskontor i Chester.
Republikken Kongos herrelandslag i fotball

Historie

Det kongolesiske landslaget debuterte i april 1960 i en franskspråklig turnering på Madagaskar. I juli 1965 avholdt Kongo de Panafrikanske leker, hvor fotballandslaget spilte i samme gruppe som Mali, Uganda og Togo og til slutt vant turneringen etter å ha vunnet finalen på cornere med uavgjort mot Mali. Kongos første motstander fra utenfor Afrika ble Romania i 1967. I 1968 deltok Kongo for første gang i Afrikamesterskapet, men klarte ikke å nå sluttspillet. De lyktes i midlertidig bedre i 1972, da Kongo vant finalen med 3–2 over Mali.
På gang 13

På gang 13 er en musikkassett med diverse artister, utgitt i 1984. Albumet ble presentert av Erik Hansen og Knut Borge.
Teknisk Ukeblad

Priser og utmerkelser

Teknisk Ukeblad ble i 2015 tildelt Fagpresseprisen. I 2013 ble tu.no kåret til Årets nettside av Fagpressen. I 2012 og 2016 fikk samme nettsted utmerkelsen Årets nisjenettsted fra Mediebedriftenes Landsforening.
Fylkestrafikksikkerhetsutvalg

Fylkestrafikksikkerhetsutvalg (FTU) er et organ som er etablert i alle norske fylker. Ifølge vegtrafikkloven har fylkeskommunen et ansvar for å tilrå og samordne arbeidet med trafikksikkerhet i fylket. 
Utvalgene består både av politisk oppnevnte medlemmer og av rådgivende medlemmer fra politi, vegvesen, skolemyndigheter, fylkemannsembedet og organisasjonen Trygg Trafikk.
Karmøibanen

Kilder

Stambanen mellem Vestlandsfjordene, nb.no
V (album)

V er debutalbumet til den amerikanske sangeren og skuespilleren, Vanessa Anne Hudgens. V ble sluppet ut 26. september 2006 av plateselskapet Hollywood Records. Albumet solgte 34 000 den første uken og ble nummer 24 på Billboard 200. Albumet har nå solgt til gull etter 500 000 solgte kopier. Vanessa promoterte for øvrig albumet da hun dro på en to ukers turné med The Cheetah Girls før hun deretter dro på turné med High School Musical–gjengen. Turneen varte i to måneder.
Diego Reyes

Landslaget

Reyes ble olympisk mester i fotball under OL-2012 i London. Han var med på det mexicanske laget som vant fotballturneringen for menn foran Brasil og Sør-Korea. Mexico vant to kamper og spilte én uavgjort i det innledende gruppespillet og vant sin gruppe. I kvartfinalen beseiret de Sengal med 4–2, og i semifinalen ble det seier med 3–1 over Japan. Finalen mot Brasil vant de med 2–1.
Reyes var også med på det mexicanske laget som vant fotballturneringen for menn i de Panamerikanske leker 2011 i Guadalajara i Mexico. De vant finalen mot Brasil med 4–3 etter straffer.
Han ble tatt ut i Mexicos tropp til FIFA Confederations Cup 2017 i Russland.
Han ble tatt ut i Mexicos tropp til VM i fotball 2018 i Russland, men måtte trekke seg på grunn av skade. Han ble erstattet av Érick Gutiérrez.
Bünsow Land

Bünsow Land er et landområde på Spitsbergen på Svalbard, helt innerst i Isfjorden. Det avgrenses av fjordarmene Sassenfjorden i sør og Billefjorden med Dickson Land i nord, og støter ellers mot Sabine Land og Olav V Land i øst og nordøst.
Bünsow Land er en relativt isfri halvøy med bratte fjell langs fjordarmene, med en elvedal som deler dette fjellandskapet i to – Gipsdalen - med elveleie som renner sørvestover ned til Gipsvika. Høyeste topp i nordøst er Urmstonfjellet med 1106 meter over havet. Det er ingen bosetninger i Bünsow Land, men en rekke mindre fyrlykter langs fjorden i vest.
Hele området ligger inne i Sassen-Bünsow Land nasjonalpark, og har ikke meldeplikt for Sysselmannen ved ferdsel.
Landområdet er oppkalt etter den svenske forretningsmannen Friedrich Christian Ernestus Bünsow (1824-97), som var bidragsyter til De Geers ekspedisjon til Spitsbergen i 1896.
Graham Alexander

Spillerkarriere

Som spiller spilte han for Scunthorpe United FC, Luton Town FC, Preston North End FC (to perioder) og Burnley FC. Etter 159 opptredener forlot han Scunthorpe i 1995 til fordel for Luton etter et bud på 100 000£. Der ble han til 1999. Da kom Preston på banen og sikret seg hans signatur. I Preston fikk han mye tillit, og hans neste klubbskifte kom først i 2007. Crystal Palace FC bydde 50 000£ for ham, men Preston avslo det og begrunnet det med at han var deres viktigste spiller og en sentral skikkelse i spillergruppen. Men senere sommeren 2007 kom Prestons rival, Burnley, på banen og la 200 000£ på bordet for ham. Da valgte Graham å flytte på seg etter at Preston ikke ville forlenge hans kontrakt. Den 15. august 2007 ble han den eldste noensinne til å debutere i Premier League. Han ble hyllet sommeren 2010 av den daværende manageren til Burnley da Graham ble utnevnt til kaptein for den påfølgende sesongen. Hyllet ble han også av Preston-fansen da kåret han i juli 2013 til klubbens beste høyreback gjennom tidene.
Han fikk representere landet sitt, Skottland, 40 ganger i tidsrommet 2002–2009.
John Cofie

Manchester United

Han begynte som juniorspiller i Burnley. Burnley sa nei til et bud på 2 000 000 millioner kroner fra Liverpool i 2007, da bestemte Cofie seg for ikke å trene mer med klubben. Flere andre større klubber viste interesse, men Cofie gikk til Manchester United i november 2007. Der spilte han kun for ungdomslag og reserver, han fikk aldri en offisiell førstelagskamp.

Lån

Han gikk på lån til ulike klubber i perioden i Manchester.

Barnsley

Siden han ikke slo gjennom i Manchester United ble han løst fra kontrakten etter 2012-2013-sesongen og gikk gratis til Barnsley. Det ble ikke noen suksess og han ble løst fra kontrakten året etter.

Molde FK

9. august 2014 signerte han gratis for de regjerende norgesmesterne, Molde FK. Han sier at valget av ny klubb var enklere da hans gode venn fra perioden i Manchester United, Etzaz Hussain, snakket varmt om byen og klubben i Molde.
Afrikas klima

Intertropiske konvergenssone

Som før nevnt dominerer den tropiske plasseringen over ekvator det afrikanske klimaet, slik som den også vil dominere andre områder på samme breddegrader. Værsystemet som oppstår rundt ekvator blir kalt den intertropiske konvergenssonen eller ITCZ (engelsk forkortelse for InterTropical Convergence Zone). Dette er et lavtrykksbelte som omkranser jorda ved ekvator der fuktig luft fra under- og overliggende breddegrader møtes.
Under ITCZ er det mye nedbør. Den kalde, tørre lufta kan ikke synke ned igjen ettersom det der er varm luft som presser den opp. Den blir derfor presset mot de subtropiske høytrykksbeltene (se figur). Der synker den ned tørr og kald rundt 30° nordlig og sørlig bredde og gir opphav til for eksempel Sahara- og Kalahariørkenene. Noe av den tørre kalde lufta vil så gå tilbake mot ITCZ for å konvergere, stige og så videre.
ITCZ forandrer derfor sin posisjon ettersom solas senitpunkt flytter seg og skaper dermed sesongmessig variasjon. Nedbøren under ITCZ følger derfor sonens bevegelse og gir to regntopper i året.
Den geografiske plasseringen i forhold til ekvator gir altså det generelle klimatologiske mønsteret, men andre faktorer spiller også inn. Områdene rundt fjellene i forbindelse med Riftdalen får nedbør i et område som ellers ikke har nedbør i denne perioden, og det er også tendenser til mer nedbør rundt de andre områdene over 1500 m. Somaliaområdet på Afrikas horn mottar veldig lite nedbør i forhold til Kongobassenget på samme breddegrad. Dette er fordi overflatetemperaturen på havet utenfor Afrikas horn er relativt lav, slik at lufta som blåser inn fra havet er relativt tørr og kald. Et annet unntak er klimaet i kystlandene – Ghana, Togo og Benin – som er mye tørrere enn kystlandene lenger nordvest.
I tillegg til disse unntakene fra de generelt tropisk tørre og tropisk våte områdene kommer ytterkantene på kontinentet. På en smal stripe helt nord (nord i Marokko, Algerie, Tunisia og Kyrenaika) og en helt sørvest i Sør-Afrika, er et klima som blir kalt middelhavsklima. Disse områdene ligger i de subtropiske høytrykksbeltene når det er sommer på halvkulen, men om vinteren kommer de inn i de tempererte vestavindsbeltene. Her er det større sesongvariasjon, med temperaturer godt over 20°C om sommeren og ned mot 10°C om vinteren når mesteparten av nedbøren kommer.
Polylobarthron

Utseende

En middelsstor til stor, kraftig, mørkbrun trebukk. Hannens antenner er svært kraftige og kamformede. Pronotum har en pigg midt på hver side og er innsvinget både foran og bak denne, slkik at det blir to innsvingninger på hver side. Ellers ligner den mye på slekten Prionus.

Levevis

Larvene borer i død ved, ofte i døde røtter. De etterlater seg grove ganger i veden. Utviklingen tar flere år. Disse billene besøker ikke blomster, og mange arter er nattaktive. En del av dem kommer til lys.

Utbredelse

Slekten er utbredt i Sentral-Asia.
Hitoshi Sogahata

Japans herrelandslag

Hitoshi Sogahata spilte fire landskamper for Japans herrelandslag.
Mikrometeoroide

En mikrometeoroide er en liten meteoroide; en liten partikkel av stein i verdensrommet, vanligvis med en vekt på mindre enn et gram. En mikrometeor eller mikrometeoritt er en slik partikkel som kommer inn i jordens atmosfære eller faller til jorden.
Plaza Point

Plaza Point er et nes helt sør på Keller Peninsula, mellom Mackellar- og Martelfjorden nord i Admiralty Bay på King George Island i den antarktiske øygruppen Sør-Shetlandsøyene. Det ble kartlagt og navngitt av Den franske antarktisekspedisjonen under Charcot, 1908-10. Navnet syner til den sentrale plasseringen til neset i Admiralty Bay.
Biffsnadder

Biffsnadder er typisk hurtigmat servert på gatekjøkken og veikroer.
Retten består av stekte oksekjøttbiter/strimler som serveres med pommes frites eller ris, béarnaisesaus og en salat. Begrepet er ikke beskyttet, og hvilken stykningsdel som faktisk selges eller serveres kan derfor ikke garanteres. Begrepet biff er en norsk oversettelse av engelsk «beef», som kun betyr kjøtt. For eksempel kan noen kroer også servere biffsnadder iblandet svinekjøtt, selv om dette ikke er vanlig.
Hetebølge

En hetebølge er en lengre periode med særdeles varmt vær, ofte i sammenheng med høy luftfuktighet. Det er ingen universelle definisjoner på en hetebølge, og definisjonene varierer fra område til område. Temperaturer som folk fra varmere klimasoner regner som normale, kan kalles en hetebølge i et normalt kjøligere område. Uttrykket blir brukt både om vanlige værvariasjoner, og om helt spesielle varmeperioder som kanskje bare skjer en gang hvert hundre år. Alvorlige hetebølger har ført til katastrofal avlingssvikt, tusenvis har omkommet av hypertermi, og store områder har fått strømbrudd på grunn av økt bruk av luftkondisjonering. Enkelte mener at noen av hetebølgene oppstår som følge av global oppvarming.
Hetebølger oppstår ofte under hundedagene om sommeren. Det franske ordet for hetebølge er til og med canicule, som kommer fra det italienske ordet canicula, som betyr «liten tispe». Enkelte områder på Jorden har oftere hetebølger enn andre, slik som områder med middelhavsklima.

Helse

Alvorlige hetebølger kan føre til hypertermi, også kjent som heteslag. Eldre folk, små barn, syke og overvektige har høyere risiko for å ta skade av varme. I mange områder er hetebølger kanskje det mest dødelige værfenomenet. Mellom 1992 og 2001 omkom det 2190 personer i USA av heteslag, sammenliknet med 880 fra flom og 150 fra orkaner. Et offentlig tiltak under hetebølger er å opprette spesielle offentlige bygninger som er luftkondisjonert.
Av og til har man observert at de normale dødstallene i et område etter en hetebølge har gått ned, og en grunn for det kan være at personer som er så syke at «klokka slår på ellevte time» stryker med i hetebølgen. Siden de svakeste er de mest utsatte i en hetebølge, er det naturlig å tenke at det fører det til færre dødsfall i tiden etterpå.

Strømbrudd

Hetebølger fører som regel til økt bruk av luftkondisjonering der dette er vanlig, og dette medfører så til økt strømforbruk. Det kan av og til føre til alvorlige strømbrudd, som skaper en enda mer alvorlig situasjon og økt varme innendørs.

Skogbranner

Dersom hetebølgen oppstår under en tørke, som tørker opp vegetasjonen, kan dette føre til økt skogbrannfare. Under den alvorlige hetebølgen i Europa i 2003, ble Portugal rammet av skogbranner som ødela 3010 km² skog og 440 km² jordbruksland, og gjore skader for omtrent 1 milliard euro.
Lisleby brug

Lisleby brug var et sagbruk anlagt i Fredrikstad i 1862 av Søren Wiese. 
Det første elektriske lysanlegget i Norge ble i 1877 satt i drift her.
Dynamoen ble drevet av en dampmaskin.
Bedriften drev med høvleri, snekkeri og fabrikasjon av kasser. I 1877 ble Norges første buelampe tent her av ingeniøren Olav M. Holwech. Fabrikken holdt til i Fredrikstad, på vestsiden av Glomma. Den ble nedlagt i 1963.
Nordens Faglige Samorganisasjon

Nordens Faglige Samorganisasjon (NFS) er et samarbeidsorgan for de faglige hovedorganisasjonene i Norden og ble etablert i 1972.
NFS har 16 medlemsorganisasjoner bestående av Landsorganisasjonene, Tjenestemannsorganisasjonene og Akademikerorganisasjonene i de nordiske landene. Til sammen representerer NFS 9 millioner medlemmer. I Norge er LO, Unio og YS medlemmer av NFS. Styreformann 2018 er leder for LO i Sverige, Karl-Petter Thorwaldsson.
NFS' sekretariat ligger i Stockholm og består av 4 personer. Våren 2014 ble Magnus Gissler generalsekretær.
Adolf Jahr

Biografi

I 1909 var han som 16-åring bosatt i Lindesberg. Der arbeidet han ved Oriel Blombergs Boktryckeri. Han var ved samme tidspunkt også aktiv i typografenes fagforeningsavdeling.
Jahr hadde flere engasjementer ved ulike teatre i Sverige og Finland. Han spilte på 1920-tallet inn en film med Edvard Persson. Jahrs filmkarriere skjøt fart etter 1935 med en hel rekke sjarmørroller og som svigermorsdrømmer  i komedier, men etter krigen måtte han begynne å gjøre karakterroller i filmer som Ådalens poesi, Främmande hamn, Janne Vängmans bravader, Medan staden sover, Storm över Tjurö med flere.